Qed jiġi restawrat il-fortifikazzjoni f'San Ġwann t'Għuxa f'Bormla
Imtella' Ġunju 16, 2020 Il-fortifikazzjonijiet, li fil-biċċa l-kbira tagħhom huma kkonċentrati madwar iż-żona tal-Port il-Kbir, kienu nbnew primarjament matul ir-renju tal-Kavallieri ta' San Ġwann. Jibqghu sal-lum wieħed mill-aqwa eżempji ta' arkitettura ta' difiża militari fid-dinja. Id-direttorat tar-restawr beda r-restawr ta' fortifikazzjoni li tinsab f'Bormla. B'investiment ta' kważi nofs miljun ewro minn fondi pubbliċi beda r-restawr fuq medda ta' madwar 500 metru ta' fortifikazzjoni f'San Ġwann t'Għuxa f'Bormla li hija parti minn Santa Margerita Lines li saru għall-protezzjoni tat-tliet ibliet tal-Kottonera. Mal-fortifikazzjonijiet ser tkun restawrata anke ċ-ċumnija. Il-proġett li ser jieħu ftit aktar minn tminn xhur biex jitlesta qed isir mid-Direttorat tar-Restawr taħt it-tmexxija tal-Perit Stephen Pulis. "Din hija l-ewwel fażi ta' restawr fuq Santa Margerita Lines, ser nirrestawraw Santa Liena u partijiet oħra tal-fortifikazzjonijiet. Interessanti wkoll li fi żmien l-Ingliżi komplew isiru xi modifikazzjonijiet fejn saru l-bankets fejn is-suldati jkunu jistgħu f'livell ogħla biex ikun komdi ħalli jissorveljaw u anke skoprejna li hemm celiport jiġifieri tunnel li jgħaqqad min-naħa ta' fuq il-pjazza għal dik biex is-suldati jkunu jistgħu jiċċaqilqu b'ħeffa kbira." Il-Perit Pulis qal li l-fortifikazzjonijiet tas-seklu sbatax damu biex inbnew minħabba diffikultajiet finanzjarji għax il-kavallieri kellhom ħafna proġetti għaddejjin f'daqqa. "Ma kienx hawn mezzi u riżorsi biex isiru dawn il-fortifikazzjonijiet fis-seklu 17 u damu xi 150 sena biex inbnew u anke hemm b'taqtigħ il-qalb, mhux xogħol kontinwu però sal-aħħar tas-seklu 18 prattikament kienu lesti għax il-pajnti juru lill-fortikazzjonijiet kienu kollha hemm". Il-Perit Pulis qal li fit-Tieni Gwerra Dinjija l-fortifikazzjonijiet saritilhom ħsara kbira għax inlaqtu mill-bombi. Qal li l-ewwel fażi fil-proċess ta' restawr issir evalwazzjoni dettaljata tal-istat tagħhom anke permezz ta' riċerka storika li saret bl-għajnuna ta' Dr Stephen Spiteri . Qal li ser jinbnew il-partijiet imġarfa u ser jinżammu l-partijiet kollha permezz ta' konsolidazzjoni tal-istruttura biex ir-restawr jirrispetta l-pjanti oriġinali.